钦定古今图书集成/理学汇编/学行典/第257卷 > 朱子大全集 > 介之推
## 钦定古今图书集成/理学汇编/学行典/第257卷 > 朱子大全集 > 介之推

按《左传》，晋侯赏从亡者，介之推不言禄，禄亦弗及。推
曰：“献公之子九人，唯君在矣。惠、怀无亲，内外弃之。天
未绝晋，必将有主。主晋祀者，非君而谁？天实置之，而
二三子以为己力，不亦诬乎？窃人之财，犹谓之盗，况
贪天之功以为己力乎？下义其罪，上赏其奸，上下相
蒙，难与处矣。”其母曰：“盍亦求之，以死谁怼？”对曰：“尤而
效之，罪又甚焉。且出怨言，不食其食。”其母曰：“亦使知
之，若何？”对曰：“言，身之文也。身将隐，焉用文之？是求显
也。”其母曰：“能如是乎？与女偕隐。”遂隐而死。晋侯求之
不获，以绵上为之田，曰：“以志吾过，且旌善人。”

按《史记·晋世家》：“介子推从者怜之，乃悬书宫门曰：‘龙
欲上天，五蛇为辅。龙已升云，四蛇各入其宇，一蛇独
怨，终不见处所。文公出见其书，曰：‘此介子推也。吾方
忧王室，未图其功。使人召之，则亡。遂求所在，闻其入
绵上山中。于是文公环绵上山中而封之，以为介推
田，号曰介山’’。”

按《新序》：晋文公反国，酌士大夫酒，召咎犯而将之，召
艾陵而相之，授田百万。介子推无爵，齿而就位，觞三
行，介子推奉觞而起曰：“有龙矫矫，将失其所，有蛇从
之，周流天下，龙既入深渊，得其安所？蛇脂尽干，独不
得甘雨。此何谓也？”文公曰：“噫！是寡人之过也。吾为子
爵与，待旦之朝也；吾为子田与，河东阳之闲。”介子推
曰：“推闻君子之道，谒而得位，道士不居也；争而得财，
廉士不受也。”文公曰：“使吾得反国者，子也。吾将以成
子之名。”介子推曰：“推闻君子之道，为人子而不能承
其父者，则不敢当后；其为人臣而不见察于其君者，
则不敢立于其朝。然推亦无索于天下矣。”遂去而之
介山之上。文公使人求之不得，为之避寝，三月号呼
期年。《诗》曰：“逝将去汝，适彼乐郊。适彼乐郊，谁之永号？”
此之谓也。文公待之不肯出，求之不能得，以谓焚其
山宜出，及焚其山，遂不出而焚死。